Mandag kommer det frem, hvad der egentlig er foregået på Gravenshoved Kostskole i Sønderjylland, hvor flere nordjyske børn blev sendt hen fra 60’erne til starten af 90'erne. De har sidenhen stået frem og fortalt om mishandling, grov vold og overgreb på skolen. For efter mere end et år ventes advokatfirmaet HjulmandKaptain at være færdig med en uafhængig undersøgelse af skolen dengang, som Aalborg Kommune har indledt. Det vides endnu ikke, hvad den siger, men i en af delkonklusionerne, der kom ud i foråret 2022. Her fremgår det, at man finder det kritisabelt, at en række dokumenter med betydning for sagen ikke længere findes. Af delkonklusionen fremgik det også, at der ikke var fundet bevis for, at Aalborg Kommune var bekendt med de forhold, som eleverne sidenhen har fortalt om . De stod frem første gang i oktober 2021, hvor de sendte et åbent brev til skoleforvaltningen i Aalborg Kommune. Intet mindre end 31 tidligere elever havde historier om misbrug og vanrøgt. Siden er antallet af tidligere elever med beretninger om krænkelser steget. En af dem er Mie Hertzberg. Hun blev anbragt i 1991 og var udsat for både fysisk afstraffelse og psykiske overgreb og husker særligt ét et overgreb fra en af de voksne på skolen. - Personen nev og mishandlede mine fingre, trådte på mig med sine træsko og skreg ind i mit hoved, at jeg ikke duede til noget og aldrig ville blive andet end et nul, fortæller Mie Hertzberg. De tidligere elever håber på, at advokatundersøgelsen kan være anledning til, at Aalborg Kommune vil give en undskyldning. TV2 Nord følger sagen.

Referat:
Mange af de tidligere elever håber på at kunne få en undskyldning efter advokatundersøgelsen.